Mette Gjerskov (S), 2006-04-27:
Der er sandelig ingen socialdemokrater, der er ude på at skrive blankochecks ud, men der er et helt, stort, samlet Socialdemokrati, som meget, meget gerne vil sørge for, at der bliver gjort en ekstra indsats på det her område for at lappe nogle af alle de mange huller, der er kommet i fødevarekontrollen, efter at den her regering er trådt til.
Det er sådan set det, det drejer sig om, vil jeg sige til hr. Per Ørum Jørgensen.
Jeg synes jo, at det burde være sådan, at ordføreren bemærkede, hvordan de her skandaler er opdaget.
Der er jo masser af de her skandaler, der slet ikke er opdaget af fødevarekontrollen.
Læg lige mærke til det.
Det er journalister, der har fundet ud af det, det er tidligere medarbejdere, der er kommet og har råbt op om det her problem.
Lige nu er forbrugernes sikkerhed i hænderne på supermarkedskæderne, som er dem, der er nødt til at sige nej til det her.
Jeg synes, det er for nemt, og det her forslag, der ligger, er en lappeløsning.
Men det, jeg meget gerne vil spørge hr. Per Ørum Jørgensen om, er Dansk Folkepartis forslag til vedtagelse.
Hvor står hr. Per Ørum Jørgensen med hensyn til det?
Den del af det, der handler om at samle hele det her fødevareområde fra jord til bord i et Fødevareministerium, var faktisk noget, vi Socialdemokrater opfandt, så vi er jo rigtig glade for, at der er nogle, der er tilfredse med de gode gamle dage, da Socialdemokraterne var der.
Hvor står hr. Per Ørum Jørgensen
Tak til ministeren for hans svar her, selv om jeg næppe kan sige, at jeg er tilfreds med det.
Ministeren er ikke kommet med noget som helst.
Det, vi fra Socialdemokratiets side vil, er at sikre, at forbrugerne slipper for klamt kød og slimede pølser i køledisken.
Vi kan ikke se, at der er særlig meget handling bag ministerens fine ord om forbrugernes tillid til fødevarekontrollen.
Ministeren siger også, at vi overhovedet ikke har nogen forslag, og at det kun drejer sig om politiske drillerier.
Det synes jeg faktisk ikke er fair.
Hver eneste onsdag det sidste år har vi været sammen og debatteret det her, og hver eneste onsdag er vi kommet med konstruktive forslag.
På dagsordenen i dag er der et forslag om styrkelse af kontrollen for 60 mio. kr.
Vi har fremsat forslag om væsentlige forbedringer af smileyordningen.
Det kalder ministeren for politiske drillerier.
Det synes jeg er fuldstændig urimeligt.
Det er sådan en grundlæggende tilgang, Socialdemokratiet har til det: Vi skal bruge nogle flere penge.
Man foreslår at bruge endnu flere penge, end vi bruger, og som vi yderligere nu har afsat efter aftale med Dansk Folkeparti; det er jo korrekt, at det har man gjort.
Men så synes jeg ærlig talt, at fru Mette Gjerskov skulle holde sig for god til at prøve at få det til at se ud, som om der er nogle her, der vil have, at folk skal spise slimede pølser, og nogen der ikke vil.
Jeg sagde, som tilfældet er, at jeg tror, vi alle sammen er enige om, at den situation, at man får mad, som ikke er i orden, selvfølgelig er fuldstændig uacceptabel, og det er vi da alle sammen enige om.
Jeg ville jo bare konstatere, at i den her ministers ministerperiode er det rent faktisk det, der er sket, og vi har set det gang på gang.
Det kan vel ikke komme bag på ministeren eller nogen som helst andre i Danmark, at det står meget slemt til med fødevaresikkerheden i det her land og med forbrugernes tillid til fødevaresikkerheden.
Det er såmænd bare det, jeg prøver at gøre opmærksom på.
Det, jeg også må konstatere, er, at i den her regerings levetid har det betydet, at det nu er journalister og supermarkedskæder og tidligere medarbejdere hos kødgrossisterne, vi er nødt til at forlade os på, når vi skal finde ud af, hvad der foregår i erhvervet.
Ministeren sikrer ikke en tilstrækkelig kontrol.
Han er heller ikke kommet med noget som helst bud på det i dag.
Så efterlyser ministeren, at vi skal komme med forslag.
Vi kommer med masser af forslag, men nu har forespørgslen i dag jo rent faktisk drejet sig om, hvilke initiativer ministeren havde tænkt sig at komme med.
Vi kommer til et beslutningsforslag senere på dagen, hvor vores forslag kommer frem.
Der vil vi jo meget gerne debattere vores forslag med ministeren, men vi må bare konstatere, at det virker, som om ministeren er meget tunghør, når han kan sige, at vi ikke kommer med konstruktive forslag, for vi bestiller faktisk ikke andet.
Vi vil f.eks. sætte langt skarpere ind over for dem, som snyder med dårligt kød, bl.a. ved at oprette et bagmandspoliti, der kan gå mere hårdhændet til værks over for de pågældende, ved at iværksætte skrappere sanktioner, ved at have nogle mere restriktive mærkningsregler.
Så der er en lang række konkrete tiltag, som jeg netop i dag har peget på vi iværksætter.